Storm aan die kom, waarsku weerdiensDonker wolke pak saam in Highveld, Centurion (20 Oktober 2018). Foto: Tanya Grimsehl via Reënval SA (Twitter) Die Suid-Afrikaanse Weerdiens het Saterdag gewaarsku dat erge donderstorms van vanmiddag oor plekke in Gauteng, die Mpumalanga-Hoëveld en suidelike dele van Limpopo verwag word. Volgens die weerdiens sal die donderstorms van 13:00 oor die Ekurhuleni-gebied voorkom en sal dit met swaar reënval, stormsterk wind en moontlik hael gepaardgaan. Van 18:00 word daar ook donderstorms noord van Delmas verwag wat in die rigting van Bronkhorstspruit sal beweeg. Vanaf 23:00 sal die donderstorms oor Bronkhorstspruit gesentreer wees, waarna dit in ŉ oostelike rigting na Emalahleni sal beweeg. Daar word verwag dat daar hier ook hael, skadelike winde en swaar reënval sal voorkom. Enkele inwoners van Gauteng het reeds op sosiale media foto’s gedeel van onheilspellende donker wolke wat begin saampak. William Ntladi, woordvoerder van die Ekurhuleni-nooddienste, sê die eenheid is bewus van die stormwaarskuwing en is op hoë gereedheidgrondslag geplaas vir enige noodgevalle wat dalk mag voorkom. Ntladi het inwoners gewaarsku dat die swaar reënval riviere, kanale en strome se watervlakke kan laat styg en plek-plek tot kitsvloede kan lei. “Veral laagliggende gebiede is geneig tot oorstromings en inwoners in dié gebiede word gemaan om veral voorsorgsmaatreëls te tref,” het hy gesê. Noodgevalle in die Ekurhuleni-distrik kan by 011 458 0911, 10177 of 112 aangemeld word.